PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT


asupra propunerii legislative privind informarea publicului spectator asupra modalităţii de interpretare “play-back” de către soliştii vocali în timpul spectacolelor (LEGEA PLAY-BACK)


 Propunerea legislativă privind informarea publicului spectator asupra modalităţii de interpretare “play-back” de către soliştii vocali în timpul spectacolelor (LEGEA PLAY-BACK)  a fost transmis  Comisiei pentru cultură, arte, mijloace de informare în masă, cu adresa nr. P.l-x  690 din 21 decembrie 2005.

Comisia pentru cultură, arte, mijloace de informare în masă a fost sesizată în fond cu această propunere legislativă,  spre avizare fiind transmisă Comisiei pentru industrii şi servicii şi Comisiei juridice, de disciplină şi imunităţi. Până la data întocmirii raportului a fost primit avizul favorabil din partea Comisiei juridice, de disciplină şi imunităţi. În redactarea raportului, Comisia a ţinut cont de avizul favorabil, nr. 855/8.07.2005 emis de Consiliul Legislativ şi de Punctul de vedere al Guvernului nr. 2518 din 17.10.2005, care nu susţine adoptarea propunerii legislative în forma prezentată de iniţiatori.

Propunerea legislativă are ca obiect de reglementare informarea publicului spectator asupra modalităţii de interpretare “play-back” de către artiştii interpreţi vocali în timpul spectacolelor sau concertelor, în acest mod excluzându-se posibilitatea inducerii în eroare a publicului asupra modalităţii de interpretare.

Potrivit prevederilor art. 73  din Constituţia României, republicată, propunerea legislativă face parte din categoria legilor ordinare.

Propunerea legislativă a fost dezbătută în şedinţa Comisiei din ziua de 18 mai 2006. 

În conformitate cu prevederile art. 54 din Regulamentul Camerei Deputaţilor, republicat, din partea Guvernului, a participat la lucrările Comisiei,  d-nul Ioan Onisei, secretar de stat în Ministerului Culturii şi Cultelor.

 La lucrările Comisiei au fost prezenţi 17 deputaţi, din totalul de 21 de membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votării.


Propunerea legislativă privind informarea publicului spectator asupra modalităţii de interpretare “play-back” de către soliştii vocali în timpul spectacolelor (LEGEA PLAY-BACK)  a fost respinsă de Senat, în şedinţa din 19 decembrie 2005, în calitate de primă Cameră sesizată.

Potrivit art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este  Cameră decizională.


În urma dezbaterii, Comisia pentru cultură, arte, mijloace de informare în masă propune adoptarea propunerii legislative privind informarea publicului spectator asupra modalităţii de interpretare “play-back” de către soliştii vocali în timpul spectacolelor (LEGEA PLAY-BACK), cu modificări.
   PREŞEDINTE,



SECRETAR,

I. Amendamente admise



În urma dezbaterii, Comisia propune adoptarea Propunerii legislative privind informarea publicului spectator asupra modalităţii de interpretare “play-back” de către soliştii vocali în timpul spectacolelor, cu următoarele amendamente:

	Nr.

crt.
	Text 


	Text propus de Comisie

(autorul amendamentului )
	Motivarea amendamentelor propuse

	0
	1
	2
	3

	1
	Titlul legii:

Lege privind informarea publicului spectator asupra modalităţii de interpretare “play-back” de către soliştii vocali în timpul spectacolelor (LEGEA PLAY_BACK).
	1. Titlul legii se modifică şi va avea următorul cuprins:

Lege privind informarea publicului asupra modalităţii de interpretare play-back de către artiştii interpreţi vocali în timpul spectacolelor sau concertelor.

(Amendament propus de Comisie)
	Pentru a se folosi sintagma consacrată.

	2
	Art. 1 Prezenta lege reglementează condiţiile în care publicul spectator este informat asupra modalităţii de interpretare “play-back” de către soliştii vocali în timpul spectacolelor.
	2. Articolul 1 se modifică şi va avea următorul cuprins:

Art. 1.- Prezenta lege reglementează obligativitatea şi modalităţile prin care publicul spectator, telespectator sau radioascultător trebuie informat asupra modalităţii de interpretare play-back de către artiştii interpreţi vocali în timpul spectacolelor sau concertelor.

(Amendament propus de comisie)
	Pentru a se stabili în mod clar obligativitatea informării.

	3
	Art. 2 Obligaţia de a informa publicul spectator asupra modalităţii de interpretare “play-back” de către soliştii vocali revine organizatorilor spectacolelor muzicale.
    Sunt organizatori, potrivit prezentei legi, persoanele juridice care realizează activitatea de publicitate şi promovare, precum şi cele care asigură activitatea de prezentare a soliştilor vocali în faţa publicului spectator.
	3. Articolul 2  va avea următorul cuprins: 

Art. 2.- În sensul prezentei legi, prin play-back se înţelege modalitatea de mimare a interpretării reale, vocea fiind înregistrată pe orice tip de suport material şi difuzată astfel publicului prin mijloace tehnice specifice.

(Amendament propus de Comisie)
	Pentru o definire mai exactă.


	4
	 Art. 3 Obligaţia prevăzută la Art. 2 se referă la informarea publicului spectator în cazul în care soliştii vocali interpretează prin mimare, vocea fiind înregistrată pe orice suport material, prin tehnica “play-back”.
	4. Articolul 3  va avea următorul cuprins:

Art. 3.- Obligaţia de a informa publicul spectator asupra modalităţii de interpretare play-back de către artiştii interpreţi vocali revine producătorilor, organizatorilor sau prezentatorilor ,,,spectacolelor muzicale sau concertelor, după caz.

(Amendament propus de Comisie)
	În scopul identificării cu exactitate a persoanelor cărora le revine obligaţia prevăzută de prezenta lege. 

	5
	Art. 4 Informarea publicului spectator se realizează după cum urmează:

a) prin tipărirea pe afişele de prezentare a spectacolelor, lângă numele soliştilor vocali sau lângă denumirea formaţiilor muzicale în care evoluează soliştii vocali, a cuvintelor “play-back”, care sunt reproduse cu caractere de o dimensiune de cel puţin 60% din dimensiunea caracterelor cu care sunt redate numele soliştilor vocali sau denumirea formaţiilor muzicale;

b) prin anunţarea de către prezentatorii spectacolelor în faţa publicului a modalităţii de interpretare “play-back”;

c) în cazul spectacolelor televizate, specificaţia “play-back” va fi reprodusă lângă numele soliştilor vocali sau lângă denumirea formaţiilor muzicale în care evoluează soliştii vocali, atunci când acestea sunt subtitrate pe ecran, cu dimensiunea de 60% din mărimea caracterelor care reproduc numele soliştilor sau denumirea formaţiilor care au în componenţă solişti vocali;

d) în cazul spectacolelor care sunt transmise la radio în direct, anunţarea modalităţii de interpretare “play-back” se realizează de către prezentatorul postului radio care prezintă transmisiunea.
	5. Articolul 4 va avea următorul cuprins:

Art.4.- Obligaţia prevăzută la art. 3 se referă la informarea publicului spectator, telespectator sau radioascultător, atât prin mijloacele de publicitate şi promovare, cât şi direct de către prezentatorii spectacolelor.

(Amendament propus de Comisie)
	În scopul identificării modalităţii prin care se realizează informarea.

	6
	Art. 5 Încălcarea dispoziţiilor legii de către organizatori se sancţionează cu amendă contravenţională de la 50.000.000 lei la 100.000.000 sau cu amendă contravenţională de la 80.000.000 lei la 150.000.000 lei pentru organizatorii care încalcă în mod repetat prezenta lege.
	6. Articolul 5 va avea următorul cuprins:

Art.5.- Informarea publicului spectator, telespectator sau radioascultător se realizează după cum urmează:

a) prin tipărirea pe afişele de prezentare a spectacolelor sau concertelor, lângă numele artiştilor interpreţi vocali sau lângă denumirea formaţiilor muzicale în care evoluează artiştii interpreţi vocali, a cuvintelor play-back;    

b) prin anunţarea de către prezentatorii spectacolelor sau concertelor, în faţa publicului, a modalităţii de interpretare play-back;

c) în cazul spectacolelor televizate, specificaţia play-back va fi reprodusă lângă numele artiştilor interpreţi vocali sau lângă denumirea formaţiilor muzicale în care evoluează artiştii interpreţi vocali, atunci când acestea sunt subtitrate pe ecran, sau, după caz, de prezentatorii de concerte, spectacole sau emisiuni realizate în studio, preluate în direct sau înregistrate şi difuzate ulterior.  

d) în cazul spectacolelor care sunt realizate în studiourile de radio, sau sunt transmise în direct, anunţarea modalităţii de interpretare play-back se face de către prezentatorul transmisiunii sau emisiunii.

(Amendament propus de Comisie)
	În scopul detalierii modalităţii prin care se realizează informarea.

	7
	Art. 6 Constatarea contravenţiilor şi aplicarea sancţiunilor se fac, în condiţiile legislaţiei privind contravenţiile, de către Autoritatea Naţională pentru Protecţia Consumatorului.
	7.  Articolul 6 va avea următorul cuprins:

Art. 6.-(1) Încălcarea dispoziţiilor prezentei legi de către producători, organizatori sau, după caz, prezentatori se sancţionează cu amendă contravenţională de la 5.000 lei (RON) la 10.000 lei (RON).

(2) Încălcarea, în mod repetat, a dispoziţiilor prezentei legi de către producători, organizatori sau, după caz, prezentatori se sancţionează cu amendă contravenţională de la 8000 lei (RON) la 15000 lei (RON) .

(2) Constatarea contravenţiilor şi aplicarea sancţiunilor se fac de către Autoritatea Naţională pentru Protecţia Consumatorului, precum şi de către persoane,  împuternicite în acest sens, prin ordin al ministrului culturii şi cultelor.

(3) Contravenţiilor prevăzute la alin. (1) li se aplică regimul general prevăzut de Ordonanţa Guvernului nr. 2/2001 privind regimul juridic al contravenţiilor, aprobată, cu modificări şi completări, prin Legea nr. 180/2002. 

(4) Sumele încasate se constituie ca venit în bugetul Fondului Cultural Naţional.
(Amendament propus de Comisie)
	La recomandarea Consiliului Legislativ.

Pentru cheltuirea sumelor încasate în interesul realizării unor programe  culturale.


            Comisia a propus adoptarea propunerii legislative  cu unanimitatea voturilor celor prezenţi în sală în momentul votării

                          PREŞEDINTE,                                                                                                                          SECRETAR,

                        Raluca TURCAN                                                                                                                     Dumitru AVRAM

                               Expert,                                                                                                                                          Consilier,

                           Cristina Dan                                                                                                                                   Dan Kalber

